CELEX: 52016PC0497
Language: el
Date: 2016-08-05
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Δημοκρατία της Πολωνίας να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.8.2016
            COM(2016) 497 final
            2016/0245(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Δημοκρατία της Πολωνίας να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 8 Φεβρουαρίου 2016, η Πολωνία ζήτησε παράταση της παρέκκλισης από το άρθρο 168 της οδηγίας ΦΠΑ προκειμένου να συνεχίσει να περιορίζει το δικαίωμα έκπτωσης του φόρου εισροών επί των δαπανών που συνδέονται με ορισμένα μηχανοκίνητα οχήματα. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 6ης Ιουνίου 2016, σχετικά με το αίτημα που υπέβαλε η Πολωνία. Με επιστολή της 8ης Ιουνίου 2015, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος. 
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Το άρθρο 168 της οδηγίας ΦΠΑ προβλέπει ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για ίδιες ανάγκες εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. 
            
            
               Το σύστημα αυτό επιτρέπει την ανάκτηση του αρχικά εκπεσθέντος ΦΠΑ για ίδια χρήση. 
            
            
               Στην περίπτωση των μηχανοκινήτων οχημάτων το σύστημα αυτό μπορεί να είναι δύσκολο να εφαρμοστεί για διάφορους λόγους, ιδίως επειδή είναι δύσκολο να γίνει ακριβής διαχωρισμός μεταξύ της χρήσης για επιχειρηματικούς σκοπούς και της χρήσης για σκοπούς άλλους πλην των επιχειρηματικών. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τις διοικητικές αρχές για τη διατήρηση των στοιχείων και τον έλεγχό τους. Ο αριθμός των οχημάτων που εμπίπτουν σε αυτή την περίπτωση σημαίνει ότι ακόμη και μια μικρής κλίμακας ατομική φοροδιαφυγή θα μπορούσε έχει σημαντικές σωρευτικές επιπτώσεις.
            
            
               Ζητείται περιορισμός του ποσοστού σε 50%. Το ποσοστό αυτό βασίζεται σε εκτίμηση της Πολωνίας και, σύμφωνα με την πρόταση, θα μπορούσε να επανεξετασθεί κατόπιν αιτήματος της Πολωνίας ώστε να παραταθεί η εφαρμογή του και πέραν του 2019.
            
            
               Η Πολωνία εξουσιοδοτείται επί του παρόντος, βάσει της εκτελεστικής απόφασης 2013/805/ΕΕ
                  1
                του Συμβουλίου, να περιορίσει σε 50 % το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση ή για άλλη παρόμοια συμφωνία όσον αφορά οδικά μηχανοκίνητα οχήματα, πλην των επιβατικών, με ανώτατο ποσό τις 6 000 PLN. Η εν λόγω απόφαση λήγει στις 31 Δεκεμβρίου 2016.
            
            
               Η Πολωνία αναφέρει ότι οι λόγοι για την εν λόγω αίτηση παρέκκλισης δεν έχουν μεταβληθεί και είναι παρόμοιοι με αυτούς που περιγράφονται στην προηγούμενη αίτηση. Η αίτηση παρέκκλισης αποτελεί συνέχιση των ρυθμίσεων που προβλέπονται στην προαναφερθείσα απόφαση του Συμβουλίου. 
            
            
               Ο περιορισμός ισχύει μόνο για μηχανοκίνητα οχήματα τα οποία δεν χρησιμοποιούνται αποκλειστικά για επαγγελματικούς σκοπούς, καθώς και για τις δαπάνες που συνδέονται με τα εν λόγω οχήματα.
            
            
               Η παρέκκλιση αυτή προϋποθέτει επίσης εν μέρει τον περιορισμό του δικαιώματος έκπτωσης σε ποσοστό 50 % του φόρου εισροών επί της αγοράς καυσίμων για τα μηχανοκίνητα οχήματα που εμπίπτουν στην παρέκκλιση και για άλλες δαπάνες λειτουργίας, περιλαμβανομένης της επισκευής και συντήρησης των οχημάτων αυτών, και για τις δαπάνες σχετικά με αγαθά ή υπηρεσίες που παρασχέθηκαν σε σχέση με τα εν λόγω οχήματα και τη χρήση τους, περιλαμβανομένων των δαπανών για μετατροπές ή συναρμολόγηση μερών σε αυτά τα οχήματα (με εξαίρεση τις δαπάνες για μετατροπές ή συναρμολόγηση μερών σε αυτά τα οχήματα που χρησιμοποιούνται αποκλειστικά και μόνο για επαγγελματικούς σκοπούς, για παράδειγμα, συναρμολόγηση ταξιμέτρου).
            
            
               Η Πολωνία αναφέρει ότι τα μηχανοκίνητα οχήματα τα οποία υπάγονται στην η εν λόγω παρέκκλιση μπορεί, ως εκ του σχεδιασμού τους, να χρησιμοποιηθούν επίσης εύκολα για μη επιχειρηματικούς σκοπούς.
            
            
               
                  Ορισμένοι τύποι μηχανοκίνητων οχημάτων εξαιρούνται από τον εν λόγω περιορισμό και επομένως υπόκεινται στους συνήθεις κανόνες, κυρίως οχήματα άνω των 9 θέσεων (συμπεριλαμβανομένης της θέσης του οδηγού) και συνολικού μέγιστου βάρους άνω των 3500 χιλιογράμμων. Αυτό περιορίζει ιδίως το πεδίο εφαρμογής σε επιβατικά αυτοκίνητα, φορτηγά, ανοικτά ελαφρά φορτηγά (pick ups) και μοτοσικλέτες. Η παρέκκλιση δεν θα επηρεάσει επίσης οχήματα που προορίζονται αποκλειστικά και μόνο για μεταπώληση ή για παραχώρηση προς χρήση έναντι αντιπαροχής βάσει συμβάσεως μισθώσεως, συμβάσεως εκμεταλλεύσεως, συμβάσεως χρηματοδοτικής μισθώσεως ή άλλων παρόμοιων συμβάσεων ή οχήματα σχεδιασμένα για τη μεταφορά τουλάχιστον δέκα ατόμων, συμπεριλαμβανομένου του οδηγού.
               
            
            
               Η Πολωνία ζήτησε να της δοθεί η άδεια να συνεχίσει, έως τις 31 Δεκεμβρίου 2019, τον περιορισμό της αρχικής έκπτωσης σε ένα καθορισμένο ποσοστό και στη συνέχεια να απαλλάξει τις επιχειρήσεις από την υποχρέωση δήλωσης του ΦΠΑ όσον αφορά την ιδιωτική χρήση. Με την παρέκκλιση αυτή δεν υπάρχει ανάγκη τήρησης λεπτομερών στοιχείων σχετικά με τις χιλιομετρικές αποστάσεις που διανύει κάθε όχημα και υπολογισμού του ΦΠΑ όταν πρόκειται για ιδιωτική χρήση. Για τον λόγο αυτό, η παρέκκλιση πρέπει να θεωρηθεί ουσιαστικά ως μέτρο απλούστευσης. Η ρύθμιση αυτή προσφέρει το πλεονέκτημα της απλούστευσης του συστήματος για όλα τα εμπλεκόμενα μέρη και διασφαλίζει ότι εισπράττεται ένα ποσοστό του φόρου το οποίο θα μπορούσε διαφορετικά να διαφύγει από τη φορολόγηση.
            
            
               Βάσει των πληροφοριών που παρέσχε η Πολωνία, φαίνεται ότι η μέση χρήση για επιχειρηματικούς σκοπούς εταιρικών αυτοκινήτων μικτής χρήσης εξακολουθεί να είναι περίπου 50 %. Ως εκ τούτου, η αιτούμενη παράταση φαίνεται να είναι δικαιολογημένη. Κατά κανόνα, οι παρεκκλίσεις χορηγούνται για περιορισμένο χρονικό διάστημα ούτως ώστε να μπορεί να αξιολογηθεί κατά πόσο το ειδικό μέτρο είναι κατάλληλο και αποτελεσματικό. Συνεπώς, οποιαδήποτε παράταση θα πρέπει να περιορίζεται χρονικά, ώστε να παρέχεται η δυνατότητα εκτίμησης του κατά πόσον οι προϋποθέσεις στις οποίες βασίζεται η παρέκκλιση εξακολουθούν να υφίστανται. 
            
            
               Προτείνεται επομένως να γίνει δεκτό το αίτημα μέχρι την 31η Δεκεμβρίου 2019 και να κληθεί η Πολωνία να υποβάλει έκθεση έως την 1η Απριλίου 2019 η οποία θα περιλαμβάνει επανεξέταση του εφαρμοζόμενου ποσοστιαίου περιορισμού σε περίπτωση περαιτέρω παράτασης και πέραν του 2019.
            
            
               Η παρέκκλιση δεν θα επηρεάσει, παρά μόνο σε αμελητέο βαθμό, το συνολικό ποσό των φορολογικών εσόδων του κράτους μέλους που εισπράττονται στο στάδιο της τελικής κατανάλωσης.
            
            
               •Συνοχή με ισχύουσες διατάξεις στον τομέα πολιτικής
            
         
         
            
               Το άρθρο 176 της οδηγίας 2006/112/ΕΚ ορίζει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων «αναστολής» που περιορίζουν το δικαίωμα έκπτωσης όσον αφορά τα μηχανοκίνητα οχήματα.
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     2
                  , αυτή η παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Όσον αφορά τη διάταξη της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν ισχύει η αρχή της επικουρικότητας.
               
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροαποφυγής και την απλούστευση επιβολής του ΦΠΑ σε συγκεκριμένο τομέα.
               
            
            
               •Επιλογή του νομικού μέσου
            
            
               
                  Προτεινόμενο μέσο: Εκτελεστική απόφαση του Συμβουλίου.
               
               
                  Άλλα μέσα δεν θα ήταν κατάλληλα για τον εξής λόγο:
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι η καταλληλότερη νομική πράξη, δεδομένου ότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                   Η παρούσα πρόταση βασίζεται σε αίτημα της Πολωνίας και αφορά μόνο το εν λόγω κράτος μέλος. 
               
            
            
               •Συγκέντρωση και χρήση εμπειρογνωμοσύνης
            
            
               
                  Δεν χρειάστηκε η προσφυγή σε εξωτερικούς εμπειρογνώμονες. 
               
            
            
               •Εκτίμηση επιπτώσεων
            
         
         
            
               
                  Η πρόταση έχει σκοπό την καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου, συνεπώς έχει δυνητικά θετικό αποτέλεσμα για τις επιχειρήσεις και για τις διοικήσεις. Η πρόταση υποβλήθηκε από την Πολωνία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον ενωσιακό προϋπολογισμό.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα την 31η Δεκεμβρίου 2019.
               
               
                  Σε περίπτωση που η Πολωνία εξετάσει το ενδεχόμενο νέας παράτασης του μέτρου παρέκκλισης πέραν του 2019, θα πρέπει να υποβάλει στην Επιτροπή νέα έκθεση αξιολόγησης συνοδευόμενη από την αίτηση παράτασης, το αργότερο την 1η Απριλίου 2019.
               
            
            
               2016/0245 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Δημοκρατία της Πολωνίας να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  3
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 168 της οδηγίας 2006/112/ΕΚ προβλέπει ότι ο υποκείμενος στο φόρο έχει το δικαίωμα έκπτωσης του ΦΠΑ που επιβάλλεται στα αγαθά και τις υπηρεσίες που χρησιμοποιούνται για τις ανάγκες των φορολογούμενων πράξεων του. Το άρθρο 26 παράγραφος 1 στοιχείο α) της εν λόγω οδηγίας απαιτεί την επιβολή ΦΠΑ στο περιουσιακό στοιχείο της επιχείρησης το οποίο προορίζεται για ιδιωτική χρήση από τον υποκείμενο σε φόρο ή το προσωπικό του, ή γενικότερα, για σκοπούς άλλους από εκείνους της επιχείρησής του.
            
            
               (2)Με την εκτελεστική απόφαση 2013/805/EΕ
                  4
                επιτρέπεται στην Πολωνία μέχρι τις 31 Δεκεμβρίου 2016 να περιορίσει το δικαίωμα έκπτωσης του ΦΠΑ που επιβάλλεται για την αγορά, την εκμίσθωση ή χρηματοδοτική μίσθωση ορισμένων οδικών μηχανοκίνητων οχημάτων καθώς και του ΦΠΑ που επιβαρύνει τις δαπάνες που αφορούν τα οχήματα αυτά και να απαλλάξει τον υποκείμενο στον φόρο από την υποχρέωση δήλωσης στοιχείων για την επιβολή ΦΠΑ επί της μη επιχειρηματικής χρήσης οχημάτων που καλύπτονται από τον περιορισμό.
            
            
               (3)Με συστημένη επιστολή προς τη Επιτροπή στις 8 Φεβρουαρίου 2016, η Πολωνία ζήτησε την άδεια να συνεχίσει να εφαρμόζει ειδικά μέτρα σχετικά με ορισμένα μηχανοκίνητα οδικά οχήματα και τις σχετικές δαπάνες κατά παρέκκλιση από τις εν λόγω διατάξεις που προβλέπει η οδηγία 2006/112/EΚ οι οποίες αφορούν το δικαίωμα του υποκείμενου στον φόρο να εκπίπτει τον ΦΠΑ που καταβάλλεται κατά την αγορά αγαθών και υπηρεσιών και τις διατάξεις βάσει των οποίων απαιτείται δήλωση στοιχείων για τη φορολόγηση του περιουσιακού στοιχείου της επιχείρησης που χρησιμοποιείται για μη επιχειρηματικούς σκοπούς.
            
            
               (4)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 6ης Ιουνίου 2016, σχετικά με το αίτημα της Πολωνίας. Με επιστολή της 8ης Ιουνίου 2016, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (5)Σύμφωνα με το άρθρο 3 παράγραφος 2 δεύτερο εδάφιο της απόφασης 2013/805/ΕΕ, η Πολωνία υπέβαλε στην Επιτροπή έκθεση, συνοδευόμενη από το αίτημα παράτασης, σχετικά με την εφαρμογή της εν λόγω απόφασης, περιλαμβανομένης της επανεξέτασης του ποσοστού που εφαρμόζεται για τον περιορισμό σχετικά με το δικαίωμα έκπτωσης. Με βάση τις διαθέσιμες επί του παρόντος πληροφορίες, η Πολωνία θεωρεί ότι εξακολουθεί να δικαιολογείται ποσοστό 50%. Συγχρόνως, για να αποφευχθεί η διπλή φορολόγηση, η απαίτηση δήλωσης στοιχείων για την επιβολή ΦΠΑ επί της μη επιχειρηματικής χρήσης μηχανοκίνητων οχημάτων θα πρέπει να ανασταλεί στις περιπτώσεις που ισχύει ο ανωτέρω περιορισμός. Τα μέτρα αυτά μπορούν να θεωρηθούν εύλογα λόγω της ανάγκης απλούστευσης της διαδικασίας επιβολής του ΦΠΑ και αποτροπής της φοροδιαφυγής που θα μπορούσε να προκύψει μέσω της τήρησης ανακριβών λογιστικών στοιχείων και ψευδούς φορολογικής δήλωσης.
            
         
         
            
               (6)Ορισμένοι τύποι μηχανοκίνητων οχημάτων εξαιρούνται από το πεδίο εφαρμογής των ειδικών μέτρων διότι – ως εκ της φύσεώς τους ή λόγω του είδους της επιχειρηματικής δραστηριότητας για την οποία χρησιμοποιούνται - είναι αμελητέα η χρήση για σκοπούς άλλους πλην των επιχειρηματικών. Κατά συνέπεια, τα ειδικά μέτρα δεν εφαρμόζονται σε οχήματα άνω των 9 θέσεων (συμπεριλαμβανομένης αυτής του οδηγού) και συνολικού μέγιστου βάρους άνω των 3 500 χιλιογράμμων. Επιπλέον, ο περιορισμός του δικαιώματος έκπτωσης δεν ισχύει για τον ΦΠΑ που καταβάλλεται για κάθε δαπάνη που αφορά αποκλειστικά την επιχείρηση του υποκείμενου στον φόρο.
            
            
               (7)Ο περιορισμός του δικαιώματος έκπτωσης δυνάμει των ειδικών μέτρων ισχύει για τον ΦΠΑ που καταβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση συγκεκριμένων οδικών μηχανοκίνητων οχημάτων καθώς και τις δαπάνες που αφορούν τα οχήματα αυτά, συμπεριλαμβανομένης της αγοράς καυσίμων.
            
            
               (8)Η παράταση των εν λόγω μέτρων παρέκκλισης θα πρέπει να περιορίζεται χρονικά έτσι ώστε να καταστεί δυνατή η αξιολόγηση της αποτελεσματικότητάς τους και της καταλληλότητας του ποσοστού· θα πρέπει συνεπώς να επιτραπεί στην Πολωνία να εφαρμόσει το μέτρο για περαιτέρω περιορισμένο χρονικό διάστημα, έως τις 31 Δεκεμβρίου 2019.
            
            
               (9)Σε περίπτωση που η Πολωνία εξετάσει το ενδεχόμενο παράτασης των μέτρων παρέκκλισης και πέραν του 2019, θα πρέπει να υποβληθεί στην Επιτροπή το αργότερο μέχρι την 1η Απριλίου 2019 έκθεση, συνοδευόμενη από το σχετικό αίτημα για παράταση, σχετικά με την εφαρμογή των εν λόγω μέτρων στην οποία θα επανεξετάζεται το εφαρμοζόμενο ποσοστό.
            
            
               (10)Η παρέκκλιση θα έχει αμελητέα επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ευρωπαϊκής Ένωσης που προέρχονται από τον ΦΠΑ, 
            
            
               (11)Συνεπώς, η εκτελεστική απόφαση 2013/805/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η εκτελεστική απόφαση 2013/805/ΕΕ τροποποιείται ως εξής:
            
            
               Το άρθρο 3 αντικαθίσταται από το ακόλουθο κείμενο:
            
            
               «Άρθρο 3
            
            
               1. Η ισχύς της παρούσας απόφασης λήγει στις 31 Δεκεμβρίου 2019.
            
            
               2. Κάθε αίτημα για την παράταση των μέτρων που προβλέπονται στην παρούσα απόφαση υποβάλλεται στην Επιτροπή έως την 1η Απριλίου 2019. Το εν λόγω αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης.»
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2017. 
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Πολωνίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Εκτελεστική απόφαση 2013/805/ΕΕ του Συμβουλίου, της 17ης Δεκεμβρίου 2013, με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 353 της 28.12.2013, σ. 51)
               
               
                  
                     (2)
                  COM (2004) 728 final  - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ. 10) που αποσύρθηκε στις 21 Μαΐου 2014 (ΕΕ C 153 της 21. 05. 2014, σ. 3) 
               
               
                  
                     (3)
                  ΕΕ L 347 της 11.12.2006, , σ. 1. 
               
               
                  
                     (4)
                  Εκτελεστική απόφαση 2013/805/ΕΕ του Συμβουλίου, της 17ης Δεκεμβρίου 2013, με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 353 της 28.12.2013, σ. 51).